Liderul partidului „Zorii Aurii” a fost eliberat condiționat. Nikos Michaloliakos, matematicianul considerat neonazist
Liderul partidului neonazist „Zorii Aurii” a fost eliberat condiționat, în Grecia. Nikos Michaloliakos ispășea 13 ani de închisoare, inclusiv pentru uciderea unui rapper.
Nikos Michaloliakos a fost condamnat în 2020 la 13 ani şi jumătate de închisoare, în calitate de presupus lider al unei organizaţii criminale care a atacat vreme de ani de zile imigranţi şi opozanţi politici.
Printre crimele imputate acestui grup neonazist se numără uciderea în 2013 a unui rapper antifascist şi a unui migrant pakistanez, precum şi bătăile violente aplicate unor pescari egipteni şi sindicalişti comunişti transmite AFP, preluat de Agerpres.
Magistraţii din oraşul Lamia i-au interzis bărbatului, un matematician de 66 de ani, să părăsească marea regiune a Atenei şi îl obligă să se prezinte la postul de poliţie o dată pe lună. El nu este autorizat să intre în contact cu alte persoane condamnate în acest dosar, au mai precizat magistraţii.
Agenţia de presă elenă ANA a anunţat joi că Nikos Michaloliakos nu se afla la închisoare din 2022: el fusese transferat într-un centru de readaptare la vest de Atena, după o gravă criză de COVID-19.
Liderul partidului de opoziţie Syriza, Stefanos Kasselakis, a denunţat joi pe reţelele sociale o "decizie provocatoare a justiţiei elene". "Începând de azi, criminalul Michaloliakos circulă liber", şi-a exprimat el indignarea.
La rândul său, familia rapperului asasinat Pavlos Fyssas a estimat că această eliberare condiţionată este "o insultă supremă adusă victimelor Zorilor Aurii şi familiilor lor, precum şi întregii societăţii elene".
Zorii Aurii, organizaţie xenofobă şi antisemită înfiinţată de Michaloliakos, a fost vreme de decenii un partid marginal până la criza datoriilor din Grecia, în 2010. Atunci, partidul a capitalizat pe furia opiniei publice în faţa imigraţiei şi a politicii de austeritate, şi chiar a intrat în Parlament pentru prima dată, în 2012, cu 18 locuri.